钦定古今图书集成/明伦汇编/宫闱典/第111卷 > 王固
## 钦定古今图书集成/明伦汇编/宫闱典/第111卷 > 王固

按《陈书》本传，“固字子坚，左光禄大夫通之弟也。少清
正，颇涉文史。以梁武帝甥，封莫口亭侯。举秀才。起家
梁秘书郎，迁太子洗马，掌东宫管记。丁所生母忧去
职。服阕，除丹阳尹丞。侯景之乱，奔于荆州。梁元帝承
制，以为相国户曹属，掌管记。寻聘于西魏，魏人以其
梁氏外戚，待之盛厚。承圣元年，迁太子中庶子，寻为
贞威将军、安南长史、寻阳太守。”荆州陷，固之鄱阳，随
兄质度东岭，居信安县。绍泰元年，征为侍中，不就。永
定中，移居吴郡。世祖以固清静，且欲申以婚姻，天嘉
二年至都，拜国子祭酒。三年，迁中书令。四年，又为散
骑常侍、国子祭酒。其年，以固女为皇太子妃，礼遇甚
重。废帝即位，授侍中、金紫光禄大夫。时高宗辅政，固
以废帝外戚奶媪，恒往来禁中，颇宣密旨事事泄，比
将伏诛，高宗以固本无兵权，且居处清洁，止免所居
官禁锢。大建二年，随例为招远将军、宣惠豫章王谘
议参军。迁大中大夫、太常卿、南徐州大中正。七年，卒
官，时年六十三。赠金紫光禄大夫，丧事所须，随由资
给。至德二年，改葬，谥曰恭。子固，清虚寡欲，居丧以孝
闻。又崇信佛法，及丁所生母忧，遂终身蔬食，夜则坐
禅，昼诵佛经，兼习《成实论》义，而于元言非所长。尝聘
于西魏，因宴飨之际，请停杀一羊，羊于固前跪拜。又
宴于昆明池。魏人以南人嗜鱼，大设罟网，固以佛法
咒之，遂一鳞不获。子宽，官至司徒左长史、侍中。